অনু মালিকের বিরুদ্ধে একের পরে এক যৌন হেনস্থার অভিযোগ আসছে। দুই গায়িকা সোনা মহাপাত্র ও শ্বেতা পণ্ডিতের অভিযোগের পরে আরও দুই অজ্ঞাতপরিচয় মহিলা তাঁর বিরুদ্ধে অভিযোগ এনেছেন। এবারে মুখ খুললেন আলিশা চিনায়। 
এক সর্বভারতীয় সংবাদমাধ্যমের প্রতিবেদন থেকে জানা গিয়েছে, আলিশা জানিয়েছেন অনু মালিকের বিরুদ্ধে আনা সমস্ত অভিযোগ সত্যি। তিনি এও জানান, অভিযোগকারী মহিলাদের পাশে তিনি আছেন। 

এই বিষয়ে অন্যান্য খবর

অন্ধকার গলিতে নিয়ে গিয়ে ঝাঁপিয়ে পড়েছিলেন। অনু মালিকের বিরুদ্ধে বিস্ফোরক অভিযোগ দুই মহিলার


১৯৯০ সালে আলিশা অনু মালিকের বিরুদ্ধে যৌন হেনস্থার অভিযোগ করেছিলেন। এই প্রসঙ্গে গায়িকা বলেন, ‘‘আমি সেই সময়ে একা লড়েছিলাম। ও বার বার আমার কাছে ক্ষমা চেয়েছিল আমি ক্ষমা করে এগিয়ে গিয়েছিলাম।’’
এখানেই অভিযোগের শেষ নয়। আলিশার অভিযোগ, অনু মালিক নিজের মেয়ের বয়সী মহিলাদের সঙ্গেও এমন ব্যবহার করেন। 
আলিশার কথায়, অনু মালিকের দুই মেয়ে রয়েছে, আর তাদের বয়সি মেয়েদের সঙ্গেই এমন কাণ্ড ঘটান তিনি। 
কিন্তু এই একটি অভিযোগও অনু মালিক এখনও পর্যন্ত স্বীকার করেননি। এর মধ্যে এই ধরনের অভিযোগের জন্যই ‘ইন্ডিয়ান আইডল ১০’-এর বিচারকের আসন থেকে বাদ পড়েছেন অনু মালিক। তাঁর বদলে দেখা যাবে সেলিম সুলেমানকে।